Φύλακες του Γαλαξία 3

Οι ***Φύλακες του Γαλαξία 3*** (πρωτότυπος τίτλος: ***Guardians of the Galaxy Vol. 3***) είναι αμερικανική ταινία με υπερήρωες, η οποία βασίζεται στην ομώνυμη ομάδα υπερήρωων των Marvel Comics. Η παραγωγή έγινε από τα Marvel Studios και η διανομή από τη Walt Disney Studios Motion Pictures. Αποτελεί συνέχεια των ταινιών *[[Φύλακες του Γαλαξία (ταινία, 2014)|Φύλακες του Γαλαξία]]* (2014) και *[[Φύλακες του Γαλαξία 2]]* (2017) και τη 32η ταινία του Κινηματογραφικού Σύμπαντος της Marvel (MCU). Το σενάριο και τη σκηνοθεσία της ταινίας ανέλαβε ο Τζέιμς Γκαν και σε αυτήν πρωταγωνιστούν οι Κρις Πρατ, Ζόε Σαλντάνα, Ντέιβ Μπατίστα, Κάρεν Γκίλαν, Πομ Κλεμεντίφ, Βιν Ντίζελ, Μπράντλεϊ Κούπερ, Γουίλ Πούλτερ, Σον Γκαν, Τσουκούντι Ιγούτζι, Λίντα Καρντελίνι, Νέιθαν Φίλιον και Σιλβέστερ Σταλόνε. Στην ταινία, οι Φύλακες ξεκινούν μια αποστολή με σκοπό να σώσουν τη ζωή του Ρόκετ (Κούπερ) και να τον προστατεύσουν από τον Υψηλό Διαμορφωτή (Ιγούτζι).

Τον Νοέμβριο του 2014, ο Γκαν δήλωσε πως είχε κάποιες ιδέες για μια τρίτη ταινία και ανακοίνωσε επίσημα την επιστροφή του ως σεναριογράφος και σκηνοθέτης τον Απρίλιο του 2017. Τον Ιούλιο του 2018, μετά την επανεμφάνιση αμφιλεγόμενων αναρτήσεών του στο Twitter, η Disney τον απέλυσε, αλλά τον Οκτώβριο ακύρωσε την απόφασή της και τον επανάφερε ως σκηνοθέτη. Η επιστροφή του δημοσιοποιήθηκε επίσημα τον Μάρτιο του 2019, με την παραγωγή να συνεχίζεται αφότου ο Γκαν ολοκλήρωσε τις υποχρεώσεις του στην ταινία *[[The Suicide Squad]]* (2021) και στον πρώτο κύκλο της spin-off σειράς *[[Peacemaker (τηλεοπτική σειρά)|Peacemaker]]* (2022). Τα γυρίσματα της ταινίας ξεκίνησαν τον Νοέμβριο του 2021 στα Trilith Studios στην Ατλάντα της Τζόρτζια και διήρκεσαν μέχρι τις αρχές Μαΐου 2022.

Η ταινία *Φύλακες του Γαλαξία 3* έκανε την πρεμιέρα της στη Disneyland στο Παρίσι στις 22 Απριλίου 2023, ενώ στις 5 Μαΐου 2023 κυκλοφόρησε στις Ηνωμένες Πολιτείες, ως μέρος της πέμπτης φάσης του MCU. Έλαβε θετικά σχόλια από τους κριτικούς, οι οποίοι θεώρησαν πως η ταινία είχε ένα ικανοποιητικό τέλος για την τριλογία. Οι εισπράξεις της ξεπέρασαν τα $845 εκατομμύρια παγκοσμίως, γινόμενη η τέταρτη ταινία με τις μεγαλύτερες εισπράξεις για το 2023. Έλαβε υποψηφιότητα για Όσκαρ Καλύτερων Οπτικών Εφέ στα Βραβεία Αμερικανικής Ακαδημίας Κινηματογράφου 2023.

## Πλοκή
Στο νέο τους αρχηγείο τους στο Νόουγουερ, οι Φύλακες του Γαλαξία δέχονται επίθεση από τον Άνταμ Γουόρλοκ, ένα ων με υπερδυνάμεις που δημιουργήθηκε από την αυτοκράτειρα των Σόβερεϊν, Αΐσα, η οποία θέλει να πάρει εκδίκηση καθώς την έκλεψαν. Αφού τραυματίζει σοβαρά τον Ρόκετ, ο Άνταμ μαχαιρώνεται από τη Νέμπιουλα και φεύγει. Οι Φύλακες είναι ανίκανοι να θεραπεύσουν τον Ρόκετ, καθώς ένας διακόπτης δημιουργίας Orgocorp είχε τοποθετηθεί μέσα του. Οι Φύλακες ταξιδεύουν στο αρχηγείο της Orgocorp για να βρουν τη παράκαμψη κώδικα και να σώσουν τη ζωή του Ρόκετ.

Όσο ο Ρόκετ είναι αναίσθητος, θυμάται το παρελθόν του. Ο Υψηλός Διαμορφωτής, ο αρχηγός της Orgocorp, τον βρήκε όταν ήταν μωρό, και τον έκανε πειραματόζωο, προσπαθώντας να βελτιώσει και να ανθρωπομορφοποιήσει τα ζώα για να δημιουργήσει την ιδανική κοινωνία, την Αντίχθων. Ο Ρόκετ έγινε φίλος με τα υπόλοιπα πειραματόζωα της Ομάδας 89: την ενυδρίδα Λάιλα, τον θαλάσσιο ίππο Ζόντια και το κουνέλι Πάτωμα. Ο Υψηλός Διαμορφωτής εντυπωσιάστηκε από την ευφυία του Ρόκετ και χρησιμοποίησε την σκέψη του για να διορθώσει ένα ελάττωμα σε επόμενες ομάδες ανθρωποειδών ζώων, σχεδιάζοντας όμως να εξολοθρεύσει την Ομάδα 89. Ο Ρόκετ προσπαθεί να ελευθερώσει τους φίλους του, αλλά ο Υψηλός Διαμορφωτής σκοτώνει την Λάιλα και κοροϊδεύει τον Ρόκετ για το γεγονός πως στενοχωρήθηκε. Ο Ρόκετ θυμώνει και σκίζει το πρόσωπο του Υψηλού Διαμορφωτή, του οποίου οι σωματοφύλακες σκοτώνουν τον Ζόντια και τη Πάτωμα. Ο Ρόκετ καταφέρνει να δραπετεύσει χρησιμοποιώντας ένα διαστημόπλοιο.

Στο παρόν, οι Ολέθριοι, υπό την ηγεσία μιας εναλλακτικής εκδοχής της Γκαμόρα, βοηθούν τους Φύλακες να μπουν μέσα στο αρχηγείο της Orgocorp. Βρίσκουν τον φάκελο του Ρόκετ αλλά ανακαλύπτουν πως ο κωδικός είχε αφαιρεθεί και συνειδητοποιώντας πως αυτός που τον αφαίρεσε είναι ο επιστήμονας Θιλ, ένας από τους συνεργάτες του Υψηλού Διαμορφωτή. Οι Φύλακες, μαζί με την Γκαμόρα κατευθύνονται προς την Αντίχθων για να τον βρουν. Τους ακολουθούν όμως η Αΐσα και ο Άνταμ αφότου ο Υψηλός Διαμορφωτής, ο δημιουργός της φυλής τους, απειλεί πως θα τους καταστρέψει αν δεν βρουν τον Ρόκετ. Οι Φύλακες πάνε στο κτήριο-διαστημόπλοιο Arête Laboratories. Ο Ντραξ και η Μάντις παραμένουν με την Γκαμόρα και τον Ρόκετ, ενώ οι Πίτερ Κουίλ και Γκρουτ μπαίνουν μέσα στο κτήριο, με την Νέμπιουλα να μην μπορεί να μπει μέσα. Ο Ντραξ πείθει την Μάντις να πάνε με τον Κουίλ, ενώ η Γκαμόρα σώζει τον Ρόκετ αφότου ο Άνταμ προσπαθεί να τον απαγάγει.

Ο Υψηλός Διαμορφωτής παραδέχεται στον Κουίλ πως αυτή η εκδοχή της Αντίχθων είναι ατελής και καταστρέφει τον πλανήτη, σκοτώνοντας όλους τους κατοίκους του και την Αΐσα. Το κτήριο μετατρέπεται σε διαστημόπλοιο, με τους Νέμπιουλα, Ντραξ και Μάντις να προλαβαίνουν να μπουν μέσα στο διαστημόπλοιο για να σώσουν τον Κουίλ και τον Γκρουτ. Οι Κουίλ και Γκρουτ πηδούν από το διαστημόπλοιο με τον Θιλ, τον οποίο σκοτώνουν, αφότου παίρνουν τον κωδικό από το σώμα του. Τους σώζει η Γκαμόρα με το διαστημόπλοιο. Όσο ο Κουίλ χρησιμοποιεί τον κωδικό, ο Ρόκετ σχεδόν πεθαίνει και επανενώνεται με τους Λάιλα, Ζόντιας και Πάτομα. Συνειδητοποιεί πως δεν έχει έρθει ακόμα η ώρα του, όσο ο Κουίλ χρησιμοποιεί τον κωδικό για να απενεργοποιήσει τον διακόπτη. Η καρδιά του Ρόκετ επανέρχεται και αυτός ξυπνά.

Οι Ντραξ, Νέμπιουλα και Μάντις συναντούν κάποια γενετικά τροποποιημένα παιδιά στο διαστημόπλοιο, τα οποία θα ήταν τα επόμενα πειραματόζωα του Υψηλού Διαμορφωτή. Οι υπόλοιποι Φύλακες σχεδιάζουν μια διάσωση, που οδηγεί σε μια μάχη ενάντια στον Υψηλό Διαμορφωτή και τον στρατό του. Ο Κράγκλιν μεταφέρει το Νόουγουερ και με αυτό πυροβολεί το Arête. Όταν οι βοηθοί του Υψηλού Διαμορφωτή επιχειρούν να τον προδώσουν, αυτός τους σκοτώνει. Οι Ντραξ, Νέμπιουλα και Μάντις συναντούν τους υπόλοιπους Φύλακες, οι οποίοι σώζουν τα παιδιά από το Arête και τα μεταφέρουν στο Νόουγουερ. Ο Ρόκετ ανακαλύπτει φυλακισμένα ρακούν στο διαστημόπλοια αλλά δέχεται επίθεση από τον Υψηλό Διαμορφωτή, τον οποίο νικά με την βοήθεια των υπόλοιπων Φυλάκων. Αποφασίζουν να μην τον σκοτώσουν, και σώζουν όλα τα ζώα, μεταφέροντάς τα στο Νόουγουερ. Ο Κουίλ σχεδόν πεθαίνει προσπαθώντας να φύγει από το Arête, αλλά τον σώζει ο Άνταμ, τον οποίο είχε σώσει προηγουμένως ο Γκρουτ.

Ο Κουίλ αποφασίζει να φύγει από τους Φύλακες, κάνοντας τον Ρόκετ τον νέο αρχηγό, και συναντά τον παππού του στη Γη. Η Μάντις επίσης φεύγει από την ομάδα, η Γκαμόρα πηγαίνει πίσω στους Ολέθριους, και Νέμπιουλα και ο Ντραξ παραμένουν στο Νόουγουερ για να μεγαλώσουν τα παιδιά. Σε μια σκηνή στα μέσα των τίτλων τέλους, οι νέοι Φύλακες–Ρόκετ, Γκρουτ, Κράγκλιν, Άνταμ, Φάιλα (ένα από τα παιδιά που σώθηκαν) και το κατοικίδιο του Άνταμ, Μπλερπ–βρίσκονται σε μια καινούρια αποστολή.

## Ηθοποιοί και χαρακτήρες
*Κρις Πρατ ως Πίτερ Κουίλ / Star-Lord:Ο μισός-άνθρωπος, μισός-Ουράνιος αρχηγός των Φυλάκων του Γαλαξία, ο οποίος όταν ήταν παιδί απήχθη από τη Γη και μεγάλωσε μαζί με μία ομάδα εξωγήινων κλεφτών και λαθρεμπόρων, ονόματι Ολέθριοι. Στην ταινία, ο Κουίλ βρίσκεται σε μια «κατάσταση κατάθλιψης» μετά από την εμφάνιση της νεότερης εκδοχής της πεθαμένης κοπέλας του, Γκαμόρα, η οποία δεν τρέφει τα ίδια συναισθήματα για αυτόν, με αποτέλεσμα ο Κουίλ να δυσκολεύεται να είναι ο αρχηγός της ομάδας.
*Ζόε Σαλντάνα ως Γκαμόρα:Μία ορφανή που θέλει να λυτρωθεί για τα παρελθοντικά της εγκλήματα. Η αρχική της εκδοχή, που ήταν μέλος των Φυλάκων του Γαλαξία, δολοφονήθηκε από τον θετό πατέρα της, Θάνος, στο *[[Εκδικητές: Ο Πόλεμος της Αιωνιότητας]]* (2018). Η παρελθοντική της εκδοχή ταξίδεψε στο παρόν στο *[[Εκδικητές: Η Τελευταία Πράξη]]* (2019), και τώρα είναι η αρχηγός των Ολέθριων. Η Σαλντάνα δήλωσε πως αυτή θα είναι η τελευταία φορά που υποδύεται την Γκαμόρα, καθώς είχε υπογράψει συμβόλαιο μόνο για μια ταινία αλλά τελικά την υποδύθηκε για περισσότερες, καθώς ήταν ένας ρόλος για τον οποίο ήταν υπερήφανη..
*Ντέιβ Μπατίστα ως Ντραξ ο Καταστροφέας:Ένα μέλος των Φυλάκων και ένας ικανότατος πολεμιστής του οποίου η οικογένεια δολοφονήθηκε από τον Ρόναν τον Κατήγορο, υπό διαταγές του Θάνος. Ο Μπατίστα δήλωσε πως αυτή θα ήταν η τελευταία φορά που θα υποδυόταν τον Ντραξ λόγω των πολλαπλών ωρών που έπρεπε να βάφεται, αλλά και πως ήταν ευγνώμων για τον χαρακτήρα.
*Κάρεν Γκίλαν ως Νέμπιουλα:Ένα μέλος των Φυλάκων, μία πρώην Εκδικητής, και η θετή αδελφή της Γκαμόρα, η οποία, όπως και αυτή, εκπαιδεύτηκε ως δολοφόνος από τον θετό τους πατέρα, Θάνος. Η Γκίλαν δήλωσε πως η Νέμπιουλα εξελισσόταν σε «ένα διαφορετικό άτομο», αναρρώνοντας ψυχολογικά μετά τον θάνατο του Θάνος, ο οποίος ήταν η πηγή των βασανιστριών της. Η ταινία ολοκληρώνει την εξέλιξη χαρακτήρα της που ξεκίνησε στο *[[Φύλακες του Γαλαξία (ταινία, 2014)|Φύλακες του Γαλαξία]]* (2014), αρχίζοντας ως μία ασήμαντη κακοποιός και καταλήγοντας ως ένα μέλος των Φυλάκων.
*Πομ Κλεμεντίφ ως Μάντις: Ένα μέλος των Φυλάκων με ενσυναισθητικές δυνάμεις, και η ετεροθαλής αδελφή του Κουίλ.
*Βιν Ντίζελ ως Γκρουτ: Ένα μέλος των Φυλάκων που μοιάζει με ανθρωπόμορφο δέντρο και συνεργός του Ρόκετ. Ο Όστιν Φρίμαν έκανε την καταγραφή κίνησης του χαρακτήρα.
*Μπράντλεϊ Κούπερ ως Ρόκετ:Ένα μέλος των Φυλάκων και πρώην Εκδικητής που είναι ένα γενετικά τροποποιημένο ρακούν, κυνηγός επικηρυγμένων, φιλοχρήματος και ειδικός στα όπλα και τις τακτικές μάχης. Ο Γκαν δήλωσε πως η ταινία διηγείται την ιστορία του Ρόκετ, καθώς και το παρελθόν του και το «που καταλήγει». Η ταινία ολοκληρώνει την εξέλιξη χαρακτήρα του, που ξεκίνησε στο *Φύλακες του Γαλαξία*. Ο Σον Γκαν για ακόμα μία φορά έκανε την καταγραφή κίνησης του χαρακτήρα κατά τη διάρκεια των γυρισμάτων, ενώ ως αναφορά για την ομάδα των ειδικών εφέ χρησιμοποιήθηκε και η ερμηνεία του Κούπερ. Ο Νόα Ράσκιν έκανε την φωνή μιας νεότερης εκδοχής του Ρόκετ.
*Γουίλ Πούλτερ ως Άνταμ Γουόρλοκ:Ένα δυνατό τεχνητό ων δημιουργημένο από τους Σόβερεϊν για να καταστρέψει τους Φύλακες. Αφού ο Γουόρλοκ γεννήθηκε από το κουκούλι των Σόβερεϊν, είναι ουσιαστικά «ένα μωρό» που «δεν καταλαβαίνει τη ζωή πολύ καλά». Ο Πούλτερ πιστεύει πως υπήρχε «αρκετή κωμωδία» σε κάποιον που μόλις εισήρθε στον κόσμο. Ο Γκαν πίστευε πως οι αλληλεπιδράσεις του Γουόρλοκ και των Φυλάκων ήταν ενδιαφέρον και τον περιέγραψε ως έναν πιο παραδοσιακό υπερήρωα σε αντίθεση με τους Φύλακες, αν και όχι απαραίτητα έναν ήρωα.
*Σον Γκαν ως Κράγκλιν Ομπφόντερι: Ένα μέλος των Φυλάκων και ο πρώην υπαρχηγός των Ολέθριων.
*Τσουκούντι Ιγούτζι ως Υψηλός Διαμορφωτής:Ένας εξωγήινος cyborg επιστήμονας και ο αρχηγός της OrgoCorp , που ειδικεύεται στο να δημιουργεί υβρίδια πλάσματα, και ο δημιουργός του Ρόκετ. Προσπαθεί να βελτιώσει όλα τα ζωντανά πλάσματα για να δημιουργήσει την «τέλεια κοινωνία», έχοντας δημιουργήσει διάφορα είδη.  Ο Ιγούτζι περιέγραψε τον χαρακτήρα ως «ναρκισσιστή, κοινωνιοπαθή, αλλά πολύ γοητευτικό», προσθέτοντας πως υπάρχει κάτι συναισθηματικά σκοτεινό για αυτόν, και πως είναι διασκεδαστικός. Ο Γκαν περιέγραψε τον Υψηλό Διαμορφωτή ως τον «πιο σκληρό κακό του MCU μέχρι στιγμής», λόγω του πώς επηρεάζει αρνητικά τις ζωές του Ρόκετ και των φίλων του. Ο Γκαν και ο Ιγούτζι δεν ήθελαν να τον κάνουν συμπαθητικό κακό με κατανοητό κίνητρο, σε αντίθεση με προηγούμενους κακούς του MCU, όπως τον Θάνος και τον Κίλμονγκερ.
*Λίντα Καρντελίνι ως Λάιλα: Μια ανθρωπόμορφη ενυδρίδα που είναι σύμμαχος και φίλη του Ρόκετ. Καρντελίνι έκανε την φωνή και την καταγραφή κίνησης της Λάιλα. Είχε προηγουμένως υποδυθεί την Λόρα Μπάρτον σε παλαιότερα μέσα του MCU.
*Νέιθαν Φίλιον ως Master Karja: Ένας φύλακας στην Orgocorp.
*Σιλβέστερ Σταλόνε ως Στακάρ Ογκόρντ: Ένας Ολέθριος υψηλής τάξης.
Αυτοί που επαναλαμβάνουν τους ρόλους τους από προηγούμενες ταινίες *Φύλακες του Γαλαξία* και/ή *[[Οι Φύλακες του Γαλαξία Εορταστικό Αφιέρωμα]]* (2022) είναι οι Ελίζαμπεθ Ντεμπίκι ως Αΐσα, η χρυσή Αρχιέρεια και αρχηγός της φυλής των Σόβερεϊν, Μάικλ Ρόσενμπαμ ως Μαρτίνεξ, ένας Ολέθριος υψηλής τάξης, Σεθ Γκριν ως Χάουαρντ η Πάπια, Γκρεγκ Χένρι ως Τζέισον, ο παππούς του Κουίλ, και Μάικλ Ρούκερ ως Γιόντου Ουντόντα, ο πρώην αρχηγός των Ολέθριων και ο πεθαμένος μέντορας του Κουίλ. Η Μαρία Μπακάλοβα επαναλαμβάνει τον ρόλο της ως η φωνή και η καταγραφή κίνησης της Κόσμο από το *Εορταστικό Αφιέρωμα*, η οποία είναι ένα μέλος των Φυλάκων που είναι σκύλος με ψιονικές ικανότητες που στάλθηκε στο διάστημα από τη Σοβιετική Ένωση. Ο Γκαν άλλαξε το φύλο της Κόσμο από τα κόμικς, στα οποία ήταν αρσενικό, προς τιμήν της Λάικα, ενός από τα πρώτα ζώα που στάλθηκαν στο διάστημα. Η σκύλος-ηθοποιός Σλέιτ υποδύθηκε σωματικά την Κόσμο, επαναλαμβάνοντας τον ρόλο της από το *Εορταστικό Αφιέρωμα*, αφότου την υποδύθηκε ο σκύλος-ηθοποιός Φρεντ στις πρώτες δύο ταινίες. Η Τάρα Στρονγκ (η οποία υποδύθηκε τη φωνή της Δεσποινίς Λεπτά στην τηλεοπτική σειρά του Disney+ *[[Loki (τηλεοπτική σειρά)|Loki]]*) υποδύεται τη φωνή της Mainframe, την οποία υποδύθηκε η Μάιλι Σάιρους στη δεύτερη ταινία.

Ο Ασίμ Σόντχρι υποδύεται τη φωνή του Ζόντια, ενός ανθρωπόμορφου θαλάσσιου ίππου, η Μικέλα Χούβερ (η οποία υποδύεται την βοηθό της Ανώτατης Νόβα στη πρώτη ταινία) υποδύεται τη φωνή της Πάτωμα, ενός ανθρωπόμορφου κουνελιού, η Ντανιέλα Μέλχιορ υποδύεται την Ούρα, την υπεύθυνη υποδοχής της Orgocorp, οι Μύριαμ Σορ και Νίκο Σάντος υποδύονται τους Βιμ και Θιλ, αντίστοιχα, δύο επιστήμονες που δουλεύουν για τον Υψηλό Διαμορφωτή, η Τζένιφερ Χόλαντ υποδύεται την Διαχειριστή Κουόλ, μια υπάλληλο της Orgocorp η Κάι Ζεν ως Φάιλα, μια από τα φυλακισμένα παιδιά στα οποία πειραματίζεται ο Υψηλός Διαμορφωτής, η Τζούντι Γκιρ (η οποία υποδύθηκε τη Μάγκι Λανγκ στις πρώτες δύο ταινίες *Ant-Man*) υποδύεται τη φωνή του Πολεμικού Γουρουνιού, ενός cyborg γουρουνιού που δουλεύει για τον Υψηλό Διαμορφωτή, και ο Ντι Μπράντλεϊ Μπέικερ υποδύεται τη φωνή του Μπλερπ, το κατοικίδιο ενός Ολέθριου.

Οι cameo εμφανίσεις στη ταινία είναι ο Λόιντ Κάουφμαν ως Γκρίντλμοπ, ένας Κρυλοριανός στο Νόουγουερ, ο Πιτ Ντέιβιντσον ως Φλέκτικ, ένας φύλακας στα Arête Laboratories, η Μόλι Κουίν ως μία Ολέθρια, και ο σκηνοθέτης και σεναριογράφος της ταινίας Τζέιμς Γκαν υποδύεται ένα αποτυχημένο πείραμα του Υψηλού Διαμορφωτή το οποίο σώζουν οι Φύλακες του Γαλαξία.

## Παραγωγή

### Ανάπτυξη
Ο σεναριογράφος και σκηνοθέτης του *[[Φύλακες του Γαλαξία (ταινία, 2014)|Φύλακες του Γαλαξία]]* (2014) Τζέιμς Γκαν δήλωσε τον Νοέμβριο του 2014 πως είχε σκεφτεί τη «βασική ιστορία» του *[[Φύλακες του Γαλαξία 2]]* (2017) όσο δημιουργούσε την πρώτη ταινία αλλά και κάποιες ιδέες για μια πιθανή τρίτη ταινία. Παρόλα αυτά, τον Ιούνιο του 2015 δεν ήταν σίγουρος εάν θα συμμετείχε σε μια τρίτη ταινία, λέγοντας πως αυτό θα εξαρτιόταν από την εμπειρία του στην δημιουργία της δεύτερης ταινίας. Τον Απρίλιο του 2016, ο πρόεδρος της Marvel Studios Κέβιν Φάιγκι, ο παραγωγός των ταινιών *Φύλακες του Γαλαξία*, είπε πως η τρίτη ταινία βρισκόταν σε ανάπτυξη αλλά πως θα κυκλοφορούσε μετά από το 2020. Τον Μάρτιο του 2017, ο Γκαν είπε πως θα κυκλοφορούσε μια τρίτη ταινία «σίγουρα», προσθέτοντας πως δεν υπήρχαν ακόμα συγκεκριμένα σχέδια, αλλά πως η Marvel ήθελε να τη φτιάξει «εκτός εάν κάτι πάει λάθος—κάτι που είναι πιθανό, ποτέ δεν ξέρεις». Επίσης επανέλαβε πως δεν είχε αποφασίσει ακόμα αν θα επέστρεφε ως σκηνοθέτης για την ταινία, αλλά θα το αποφάσιζε στις επόμενες εβδομάδες. Ένας λόγος που δεν ήταν σίγουρος εάν ήθελε να επιστρέψει ήταν το γεγονός πως δεν θα μπορούσε να συνεργαστεί με τον Μάικλ Ρούκερ, του οποίου ο χαρακτήρας, Γιόντου Ουντόντα, πέθανε στην δεύτερη ταινία.

Ο Γκαν ανακοίνωσε τον Απρίλιο του 2017 πως θα επέστρεφε ως σεναριογράφος και σκηνοθέτης του *Φύλακες του Γαλαξία 3*. Είπε πως η ταινία θα τοποθετούταν μετά από τις ταινίες *[[Εκδικητές: Ο Πόλεμος της Αιωνιότητας]]* (2018) και *[[Εκδικητές: Η Τελευταία Πράξη]]* (2019) και πως θα «ολοκλήρωνε την ιστορία αυτής της εκδοχής των Φυλάκων του Γαλαξία». Επίσης ένιωσε πως η τριλογία θα «λειτουργούσε ως σύνολο», με την τρίτη ταινία να «ενώνει πολλά πράγματα» από τις δύο πρώτες και να «δίνει απαντήσεις σε διάφορα πράγματα». Ο Γκαν επίσης σχεδίαζε να συνεχίσει την συνεργασία του με την Marvel στο μέλλον του «Κοσμικού Σύμπαντος της Marvel». Θα ξεκινούσε τη δουλειά του στην τρίτη ταινία μετά από τον ρόλο του ως εκτελεστικός παραγωγός και σύμβουλος στο *Ο Πόλεμος της Αιωνιότητας*. Είπε πως «δεν θα επέστρεφε στην τρίτη ταινία εκτός αν είχε μια ξεκάθαρη ιδέα για το τι ήθελε να κάνει. Δεν είμαι αυτός που θα το έκανε αν δεν είχα ένα συγκεκριμένο όραμα».

Αφότου αρχικά θα ήταν μέρος της δεύτερης ταινίας, ο Γκαν και ο Φάιγκι σημείωσαν την σημασία του Άνταμ Γουόρλοκ στη κοσμική πλευρά του MCU και υπονόησαν πως θα εμφανιζόταν στην τρίτη ταινία. Τον Μάιο του 2017, μετά από την κυκλοφορία της δεύτερης ταινίας, ο Γκαν είπε πως θα δημιουργούσε την τρίτη ταινία «στα επόμενα τρία χρόνια», και επιβεβαίωσε πως η Πομ Κλεμεντίφ θα επαναλάμβανε τον ρόλο της ως Μάντις. Επίσης σκόπευε να επαναλάβει τον ρόλο της η Ελίζαμπεθ Ντεμπίκι ως η Αΐσα. Μέχρι τα μέσα του Ιουνίου, ο Γκαν είχε ολοκληρώσει το πρώτο προσχέδιο του σεναρίου της τρίτης ταινίας και σκεφτόταν να αλλάξει μια πληροφορία που είχε δοθεί για έναν χαρακτήρα όταν οι Φύλακες συλλήφθηκαν από το Σώμα Αξιωματικών της Νόβα στην πρώτη ταινία. Τον Σεπτέμβριο, ο Γκαν επανέλαβε πως η τρίτη ταινία θα κυκλοφορούσε σε λιγότερο από τρία χρόνια, καθώς η ταινία ήταν μυστικά προγραμματισμένη να κυκλοφορήσει στην 1η Μαΐου του 2020. Τον Φεβρουάριο του 2018, ο Γκαν σχεδίαζε να συναντηθεί με τον Μαρκ Χάμιλ για την πιθανότητα να εμφανιστεί στην ταινία. Τον Απρίλιο, ο Κρις Πρατ προγραμματίστηκε να επαναλάβει τον ρόλο του ως Πίτερ Κουίλ / Star-Lord και τον επόμενο μήνα ο Ντέιβ Μπατίστα επιβεβαίωσε πως θα επέστρεφε ως Ντραξ ο Καταστροφέας. Η Marvel είχε λάβει το πρώτο προσχέδιο του σεναρίου του Γκαν μέχρι τα τέλη του Ιουνίου, πριν ξεκινήσει επίσημα η προ-παραγωγή της ταινίας.

#### Απόλυση του Γκαν
Στις 20 Ιουλίου του 2018, η Disney και η Marvel σταμάτησαν την συνεργασία τους με τον Γκαν. Αυτό έγινε αφότου συντηρητικοί σχολιαστές, όπως ο Μάικ Κέρνοβιτς, ξεκίνησαν να κυκλοφορούν παλιές αναρτήσεις που είχε δημοσιεύσει με αμφιλεγόμενα θέματα όπως τον βιασμό και την παιδοφιλία, και απαίτησαν να απολυθεί. Ο πρόεδρος της Walt Disney Studios Άλαν Φ. Χορν δήλωσε πως «οι προσβλητικές δηλώσεις που βρέθηκαν στον λογαριασμό του Γκαν στο Twitter είναι αδικαιολόγητες και δεν συμβαδίζουν με τις αξίες της εταιρείας μας, για αυτό διακόψαμε τις επαγγελματικές μας σχέσεις μαζί του». Αν και δεν ήταν μέρος της απόφασης να απολυθεί ο Γκαν, ο Διευθύνων Σύμβουλος της The Walt Disney Company Μπομπ Άιγκερ υποστήριξε την «ομόφωνη απόφαση» από διάφορα στελέχη της Marvel και της Disney. Ο Γκαν απάντησε με μια σειρά αναρτήσεων στις οποίες δήλωσε πως όταν ξεκίνησε την καριέρα του «έφτιαχνε ταινίες και έλεγε αστεία που ήταν αισχρά και ταμπού» αλλά ένιωσε πως είχε «αναπτυχθεί ως άνθρωπος, αλλά είχε αναπτυχθεί και η δουλειά του και το χιούμορ του». Συνέχισε λέγοντας πως «δεν λέω πως είμαι καλύτερος, αλλά είμαι πολύ διαφορετικός σε σχέση με το πως ήμουν πριν από λίγα χρόνια. Σήμερα προσπαθώ να συνδέσω την δουλειά μου με αγάπη και όχι με θυμό. Οι καιροί που έλεγα κάτι μόνο και μόνο επειδή ήταν σοκαριστικό και για να προκαλέσω αντίδραση έχουν περάσει». Σε μια ξεχωριστή δήλωση, ο Γκαν είπε πως οι αναρτήσεις του τότε ήταν «εντελώς αποτυχημένες και ατυχείς προσπάθειες να είμαι προκλητικός», προσθέτοντας «Καταλαβαίνω και αποδέχομαι τις επαγγελματικές αποφάσεις που πάρθηκαν σήμερα. Ακόμα και τόσα χρόνια μετά, παίρνω την υπευθυνότητα για τον τρόπο που συμπεριφερόμουν τότε».
αριστερά|μικρογραφία|236x236εσ|Τζέιμς Γκαν, ο σεναριογράφος και σκηνοθέτης του ''Φύλακες του Γαλαξία 3''.
Πολλοί από τους ηθοποιούς των ταινιών *Φύλακες του Γαλαξία* έδειξαν την υποστήριξή τους για τον Γκαν. Ο Ρούκερ αποφάσισε να διαγράψει τον λογαριασμό του από το Twitter, ενώ θαυμαστές υπέγραψαν μία διαδικτυακή αίτηση για να αποκατασταθεί ο Γκαν, η οποία έλαβε πάνω από 300.000 υπογραφές. Η απόλυση επίσης απόσπασε αντιδράσεις από άλλες προσωπικότητες του Χόλυγουντ, όπως την ηθοποιό Σέλμα Μπλερ και τον κωμικό Μπόμπκατ Γκόλντθγουέιτ, και έμπνευσε άρθρα με γνώμες για την απόλυση και το πως θα μπορούσε να επηρεάσει το Χόλυγουντ από τον Καρίμ Αμπντούλ Τζαμπάρ και οργανώσεις ειδήσεων όπως τα *[[The Hollywood Reporter]]*, *[[Variety (περιοδικό)|Variety]]*, *[[Deadline Hollywood]]* και *[[Forbes]]*. Στις 30 Ιουλίου, οι ηθοποιοί των ταινιών *Φύλακες του Γαλαξία*, περιλαμβάνοντας τους Πρατ, Ζόε Σαλντάνα, Μπατίστα, Μπράντλεϊ Κούπερ, Βιν Ντίζελ, Σον Γκαν, Κλεμεντίφ, Ρούκερ και Κάρεν Γκίλαν, δημοσίευσαν μια δήλωση υποστηρίζοντας τον Γκαν, λέγοντας «Υποστηρίζουμε τον Τζέιμς Γκαν. Όλοι σοκαριστήκαμε από την ξαφνική του απόλυση την προηγούμενη εβδομάδα και περιμέναμε επίτηδες τις τελευταίες δέκα μέρες να απαντήσουμε για να σκεφτούμε, να προσευχηθούμε, να ακούσουμε και να συζητήσουμε. Αυτές τις δέκα μέρες ενθαρρυνθήκαμε από την υποστήριξη των θαυμαστών και μελών των μέσων που θέλουν να επιστρέψει ο Γκαν ως σκηνοθέτης του *Φύλακες του Γαλαξία 3* αλλά αποθαρρυνθήκαμε από αυτούς που αμέσως πίστεψαν τις διάφορες παράξενες θεωρίες συνωμοσίας που έχουν να κάνουν με αυτόν». Παρά αυτό και την αξιοσημείωτη «κραυγαλέα υποστήριξη» που έλαβε ο Γκαν, η *Variety* ανέφερε πως η Disney δεν σχεδίαζε να τον προσλάβει ξανά καθώς τα αστεία του ήταν «απαράδεκτα στην εποχή του #MeToo και δεν συμβαδίζουν με την φιλική προς τις οικογένειες εικόνα της Disney». Συνέχισε πως παρά τις φήμες πως καθιερωμένοι σκηνοθέτες τις Marvel όπως ο Τζον Φαβρό, ο Τάικα Γουαϊτίτι ή οι Αδελφοί Ρούσο θα αντικαταστούσαν τον Γκαν, η Marvel δεν είχε ακόμα συναντηθεί με κάποιον σκηνοθέτη, αλλά το πιο πιθανό θα επέλεγαν κάποιον καινούριο. Στις αρχές Αυγούστου, ο Μπατίστα είπε πως θα επέστρεφε μόνο εάν η Marvel επέλεγε το υπάρχον σενάριο του Γκαν.

Η Disney και η Marvel ήθελε να «συνεχίσει πολύ γρήγορα γρήγορα» την ανάπτυξη της ταινίας και σύντομα επιβεβαίωσαν πως θα κρατούσαν το σενάριο του Γκαν. Αυτό, μαζί με το γεγονός πως ο Γκαν  δεν αθέτησε το συμβόλαιό του καθώς οι αναρτήσεις γράφτηκαν χρόνια πριν υπογράψει για την ταινία, οδήγησε σε «περίπλοκες διαπραγματεύσεις» μεταξύ του Γκαν και της Disney με θέμα την επίλυση της εξόδου του. Ο Γκαν θα πληρωνόταν $7–10 εκατομμύρια ή περισσότερα, και υπήρχε ελπίδα πως οι διαπραγματεύσεις θα οδηγούσαν στην επιστροφή του σε κάποιο ρόλο, «ακόμα και αν ανέπτυσσε και σκηνοθετούσε κάποια άλλη ταινία της Marvel». Ο Γκαν θα ήταν ελεύθερος να προχωρήσει σε άλλα έργα μετά από την επίλυση, και άλλες εταιρείες ενδιαφερόντουσαν να τον προσλάβουν, περιλαμβάνοντας την Warner Bros., η οποία τον ήθελε για το αντίπαλό τους υπερηρωικό franchise, το Εκτεταμένο Σύμπαν της DC (DCEU). Εκείνη την περίοδο, τα στελέχη της Marvel Studios ξεκίνησαν συζητήσεις με τη Disney προσπαθώντας να βρουν έναν συμβιβασμό που θα μπορούσε να οδηγήσει στην επιστροφή του Γκαν. Αυτή η προσπάθεια της Marvel εμπνεύστηκε από τις δηλώσεις των ηθοποιών της ταινίας. Στα μέσα του Αυγούστου, ο Γκαν συναντήθηκε με τον Χορν για να ζητήσει μια δεύτερη ευκαιρία. Παρά αυτό και την αναφερόμενη «εμφύλια και επαγγελματική» φύση της συνάντησης, ο Χορν το πήρε ως ευγένεια και το χρησιμοποίησε για να επαναβεβαιώσει την απόφαση της Disney να τον απολύσει.

Αργότερα τον Αύγουστο, ένα μικρό συνεργείο που ετοιμαζόταν για την προ-παραγωγή απολύθηκε καθώς η παραγωγή της ταινίας είχε αναβληθεί μέχρι να βρει η Marvel και η Disney κάποιον σκηνοθέτη που θα μπορούσε να αντικαταστήσει τον Γκαν. Η προ-παραγωγή θα είχε ξεκινήσει πριν από το τέλος του 2018, και η κύρια φωτογράφηση ήταν προγραμματισμένη να ξεκινήσει τον Ιανουάριο ή τον Φεβρουάριο του 2019. Εκείνο τον καιρό, ο Μπατίστα δεν ήταν σίγουρος αν ήθελε να επιστρέψει για την ταινία, καθώς δεν ήξερε αν θα «ήθελε να δουλέψει για τη Disney» μετά από το πως χειρίστηκαν την απόλυση του Γκαν. Στα τέλη του Σεπτεμβρίου, ο αδελφός του Τζέιμς Γκαν, Σον, ο οποίος υποδύθηκε τον Κράγκλιν Ομπφόντερι και έκανε την καταγραφή κίνησης του Ρόκετ στις προηγούμενες ταινίες *Φύλακες του Γαλαξία*, επανέλαβε πως η Disney ακόμα σκόπευε να χρησιμοποιήσει το σενάριο του Τζέιμς για τη ταινία, αλλά δεν είχε αποκαλύψει στους ηθοποιούς πότε θα συνέχιζε η παραγωγή. Ο Σον πρόσθεσε πως ετοιμαζόταν να επαναλάβει τους ρόλους του για τη τρίτη ταινία πριν απολυθεί ο αδελφός του. Λίγες μέρες αργότερα, ο Κούπερ ρωτήθηκε εάν θα ήθελε να σκηνοθετήσει τη τρίτη ταινία μετά από το επιτυχημένο σκηνοθετικό του ντεμπούτο στη ταινία *[[Ένα αστέρι γεννιέται (ταινία, 2018)|Ένα αστέρι γεννιέται]]* (2018), αλλά είπε πως «δεν θα μπορούσε να φανταστεί» να σκηνοθετήσει ταινία για της οποίας το σενάριο έχει γράψει κάποιος άλλος. Μέχρι τα μέσα του Οκτωβρίου, ο Τζέιμς Γκαν είχε ολοκληρώσει τον διακανονισμό απόλυσής του με τη Disney και ήταν προγραμματισμένος να γράψει και πιθανώς να σκηνοθετήσει τη ταινία του DCEU *[[The Suicide Squad]]* (2021), τη συνέχεια του *[[Ομάδα Αυτοκτονίας (ταινία, 2016)|Ομάδα Αυτοκτονίας]]* (2016) για την Warner Bros. και τη DC Films.

#### Επιστροφή του Γκαν
Την επόμενη μέρα αφότου ο Γκαν προσλήφθηκε για το *The Suicide Squad* στα μέσα του Οκτωβρίου του 2018, ειδοποιήθηκε ιδιωτικά από τον Χορν πως θα μπορούσε να επιστρέψει ως σκηνοθέτης στη τρίτη ταινία. Αυτό έγινε μετά από επιπρόσθετες συναντήσεις μεταξύ των εταιρειών και του Γκαν. Ο Χορν άλλαξε γνώμη αφότου εντυπωσιάστηκε από την απάντηση του Γκαν. Ο Γκαν συζήτησε τις δεσμεύσεις του για το *The Suicide Squad* με τον Φάιγκι και η παραγωγή της τρίτης ταινίας σταμάτησε μέχρι τον Φεβρουάριο του 2021 για να ολοκληρώσει ο Γκαν το *The Suicide Squad*. Τον Δεκέμβριο, αφότου δούλεψε με τη Marvel Studios για το σενάριο του *[[Ant-Man (ταινία)|Ant-Man]]* (2015), Άνταμ ΜακΚέι είπε πως ήταν πρόθυμος να δουλέψει με την εταιρεία πάλι και δήλωσε πως είχε συζητήσει με τον Φάιγκι την πιθανότητα να αντικαταστήσει τον Γκαν ως σκηνοθέτης της τρίτης ταινίας. Στις αρχές του 2019, οι Φάιγκι και Πρατ επανέλαβαν πως η Marvel θα έφτιαχνε την ταινία, και τον Μάρτιο ο Γκαν αποκάλυψε δημόσια πως η Marvel τον προσέλαβε ξανά ως σκηνοθέτη της ταινίας. Το *Deadline Hollywood* δήλωσε πως η Marvel Studios «δεν είχε συναντηθεί με άλλον σκηνοθέτη» για την ταινία. Μέχρι τον Απρίλιο, οι βασικοί ηθοποιοί της τριλογίας—Πρατ, Σαλντάνα, Μπατίστα, Κούπερ και Ντίζελ—θα επέστρεφαν για τη συνέχεια και τα γυρίσματα ήταν προγραμματισμένα να ξεκινήσουν το 2020.

Μιλώντας για την απόλυσή του και την επιστροφή του τον Μάιο του 2019, ο Γκαν είπε πως από όλα τα στοιχεία της ταινίας που αναγκάστηκε να αφήσει όταν απολύθηκε, το πιο σημαντικό για αυτόν ήταν ο χαρακτήρας του Ρόκετ. Ο Γκαν προσωπικά ταυτίζεται με τον Ρόκετ, περιγράφοντας τον εαυτό του και τον χαρακτήρα ως «το ίδιο». Είχε αρχίσει να αγαπά τον χαρακτήρα από τότε που δούλεψε στη πρώτη ταινία καθώς ένιωθε πως μια ιστορία προέλευσης για τον Ρόκετ θα δικαιολογούσε το πως ένας «γελοίος χαρακτήρας» σαν τον Μπαγκς Μπάνυ θα μπορούσε να υπάρχει στο Κινηματογραφικό Σύμπαν της Marvel (MCU) εάν ήταν ο πιο συγκινητικός σε αυτό το σύμπαν. Αν και η ταινία αποκαλύπτει την ιστορία του Ρόκετ μέσω αναδρομών στο παρελθόν σαν αυτά από το *[[Ο Νονός ΙΙ]]* (1974), ο Γκαν σκεφτόταν να αποκαλύψει την ιστορία του Ρόκετ σε μια ταινία πρίκουελ με αυτόν και τον Γκρουτ, χωρίς τους άλλους Φύλακες, αλλά τελικά ένιωσε πως έπρεπε να ολοκληρώσει την ιστορία του Πίτερ Κουίλ πρώτα και μετά να αφοσιωθεί στον Ρόκετ στη τρίτη ταινία με τους Φύλακες. Εκείνο τον μήνα, η Γκίλαν επιβεβαίωσε πως πως θα επέστρεφε για τη συνέχεια και εξέφρασε τον ενθουσιασμό της για την επιστροφή του Γκαν στο franchise. Τον Ιούνιο, η Σαλντάνα ρωτήθηκε για τον ρόλο της στην ταινία αφότου ο χαρακτήρας της, η Γκαμόρα, πέθανε στο *Ο Πόλεμος της Αιωνιότητας*, και επέστρεψε υποδύοντας μια νεότερη εκδοχή του χαρακτήρα στο *Η Τελευταία Πράξη* που ταξιδεύει στο παρόν. Η Σαλντάνα είπε πως η μοίρα της Γκαμόρα θα εξαρτιόταν από τα σχέδια που θα είχαν η Marvel και ο Γκαν μετά από την ταινία, αλλά θα ήθελε η Γκαμόρα να γίνει ξανά μέλος των Φυλάκων και να απεικονίζεται ως η «πιο θανατηφόρα γυναίκα σε όλο τον γαλαξία», όπως είχε αναφερθεί προηγουμένως. Ο Γκαν ρωτήθηκε τον Οκτώβριο αν δεν του άρεσε η απόφαση που πήρε η Marvel να σκοτώσει την Γκαμόρα στο *Ο Πόλεμος της Αιωνιότητας* και είπε πως του άρεσε, προσθέτοντας πως είχε συζητήσει την ιστορία με την εταιρεία πριν παρθεί η απόφαση. Σύμφωνα με τους σεναριογράφους των *Ο Πόλεμος της Αιωνιότητας* και *Η Τελευταία Πράξη*, Κρίστοφερ Μάρκους και Στίβεν ΜακΦίλι, η Γκαμόρα επέστρεψε στο *Η Τελευταία Πράξη* για να είναι μέρος του *Φύλακες του Γαλαξία 3*, οπότε ο Γκαν δεν βρήκε επιπλοκές όταν έγραφε την εξέλιξη του χαρακτήρα της. Τον Δεκέμβριο, ο Γκαν ρωτήθηκε αν ο Γιόντου θα επέστρεφε στη ταινία και είπε πως όσο συμμετείχε στο franchise, δεν θα επέστρεφε κανένας χαρακτήρας από τους νεκρούς, καθώς ένιωθε πως ο θάνατος κάποιου χαρακτήρα είναι σημαντικός και δεν πρέπει να αλλάξει. Ο Γκαν είπε τον Φεβρουάριο του 2020 πως η επιστροφή του Γιόντου «θα ακύρωνε την θυσία του» στη δεύτερη ταινία και είπε πως ο χαρακτήρας δεν θα επέστρεφε εκτός αν ήταν για πρίκουελ ή αναδρομή στο παρελθόν. Τον Απρίλιο, ο Γκαν είπε πως η Πανδημία του COVID-19 δεν θα επηρέαζε τα σχέδια για την ταινία, προσθέτοντας τον επόμενο μήνα πως θα κυκλοφορούσε μετά από το 2021.

Τον Αύγουστο του 2020, ο Γκαν παρέδωσε ένα καινούριο προσχέδιο του σεναρίου της ταινίας και ξεκίνησε να γράφει την τηλεοπτική σειρά spin-off του *The Suicide Squad* με τίτλο *[[Peacemaker (τηλεοπτική σειρά)|Peacemaker]]* (2022). Τον επόμενο μήνα, ετοιμαζόταν να ξεκινήσει την δουλειά στο *Φύλακες του Γαλαξία 3* το 2021 αφότου ολοκλήρωσε εκείνη την ταινία και την τηλεοπτική σειρά. Τον Νοέμβριο επιβεβαίωσε πως το σενάριο της ταινίας είχε ολοκληρωθεί και είπε πως λίγα είχαν αλλάξει από τις αρχικές του ιδέες παρά τις καθυστερήσεις στην παραγωγή. Τον Δεκέμβριο ανακοινώθηκε πως η ταινία θα κυκλοφορούσε το 2023 και τα γυρίσματα ήταν προγραμματισμένα να ξεκινήσουν στα τέλη του 2021. Λίγο αργότερα, αποκαλύφθηκε πως η ταινία θα τοποθετούταν μετά από το *[[Οι Φύλακες του Γαλαξία Εορταστικό Αφιέρωμα]]* (2022).

### Προ-παραγωγή
Η προ-παραγωγή ξεκίνησε τον Απρίλιο του 2021. Τον Μάιο, η Marvel Studios ανακοίνωσε πως η ταινία θα κυκλοφορούσε στις 5 Μαΐου του 2023. Λίγες μέρες αργότερα ο Γκαν είπε πως η ταινία θα τοποθετούταν μετά από το **' (2022), στο οποίο εμφανίζονται διάφορα μέλη των Φυλάκων. Εκείνη η ταινία ολοκληρώνει την ιστορία που ξεκίνησε στο ''Η Τελευταία Πράξη'', στην οποία ο [[Θωρ (κόμικς της Marvel)|Θωρ]] έγινε μέλος των Φυλάκων. Ο Γκαν σημείωσε πως αυτό το τέλος αποφασίστηκε «στο μοντάζ» και πως συγκρουόταν με το σενάριο που είχε γράψει για το ''Φύλακες του Γαλαξία 3'', καθώς ποτέ δεν σχεδίαζε να συμπεριλάβει τον Θωρ στην ταινία. Τον Ιούνιο αποκαλύφθηκε πως τα γυρίσματα θα ξεκινούσαν τον Νοέμβριο στην [[Ατλάντα]] της [[Τζόρτζια]] και πως θα ολοκληρώνονταν περίπου τον Απρίλιο του 2022. Ο Μπατίστα είπε πως δεν είχε διαβάσει ακόμα το σενάριο, και δεν ήξερε εάν είχε αλλάξει κατά την διάρκεια των αναβολών της παραγωγής. Τον επόμενο μήνα, η Γκίλαν είπε πως είχε διαβάσει το σενάριο μαζί με την Κλεμεντίφ και ένιωσε πως ήταν «απίστευτο, λαμπρό, συγκινητικό και αστείο». Ο Γκαν επανέλαβε πως το σενάριο ουσιαστικά δεν είχε αλλάξει από τότε που το έγραψε, αλλά είχε κάνει κάποιες μικρές αλλαγές. Είχε φτάσει στην μέση της γραφής ενός ακόμα προσχεδίου μέχρι το τέλος του μήνα και είπε πως η ταινία θα ήταν συγκινητική και πως θα είχε «πιο βαριά» ιστορία από τις προηγούμενες ταινίες. Ο Γκαν αρχικά σκεφτόταν να συμπεριλάβει τον εχθρό των [[Fantastic Four]] [[Annihilus]] ως τον βασικό κακό της ταινίας και τον δημιουργό του Ρόκετ, αλλά τελικά αποφάσισε να τον αντικαταστήσει με τον [[Υψηλό Διαμορφωτή]]. Ο Γκαν είχε γράψει αρχικά στο σενάριο μια cameo εμφάνιση του φίλου του [[Κουμάιλ Ναντζιάνι]], αλλά την αφαίρεσε αφότου έμαθε πως ο Ναντζιάνι επιλέχθηκε ως ο [[Κίνγκο Σούνεν|Κίνγκο]] στην ταινία ''[[Eternals (ταινία)|Eternals]]'' (2021).

Τον Αύγουστο, ο Γκαν και η Marvel Studios ξεκίνησαν να συναντιούνται με ηθοποιούς για τον ρόλο του Άνταμ Γουόρλοκ, περιλαμβάνοντας τους [[Γουίλ Πούλτερ]] και τον [[Τζορτζ ΜακΚάι (ηθοποιός)|Τζορτζ ΜακΚάι]]. Ο Πόλτερ έκανε οντισιόν για τον ρόλο μέσω [[Zoom]] πριν συναντηθεί με τον Γκαν στην Ατλάντα. Όσο έκανε την οντισιόν του για τον Γουόρλοκ, ο Πούλτερ δεν γνώριζε το όνομα του χαρακτήρα, καθώς το μόνο που ήξερε ήταν ότι η εμφάνιση του χαρακτήρα είχε υπονοηθεί στην σκηνή μετά από τους τίτλους τέλους στο ''Φύλακες του Γαλαξία 2''. Τον Σεπτέμβριο, η Γκίλαν επανέλαβε τα θετικά της σχόλια για το σενάριο και είπε πως η ταινία θα εξερευνούσε τους χαρακτήρες από τις προηγούμενες ταινίες ''Φύλακες του Γαλαξία'' σε βαθύτερο επίπεδο, ενώ ο [[Σεθ Γκριν]], ο οποίος κάνει τη φωνή του [[Χάουαρντ η Πάπια|Χάουαρντ την Πάπια]] στο MCU, είπε πως η ταινία θα είχε ως θέμα την ιστορία της Γκαμόρα και την Νέμπιουλα. Δεν ήξερε εάν ο Χάουαρντ όμως θα επέστρεφε. Ο Πούλτερ πήρε τον ρόλο του Γουόρλοκ τον Οκτώβριο και ο Γκαν είπε πως πολλοί άλλοι χαρακτήρες είχαν επιλεχθεί. Ο Πούλτερ επιλέχθηκε για τον ρόλο λόγω των δραματικών και κωμικών ικανοτήτων του και επειδή ο Γκαν «ήθελε κάποιον που είναι νέος ηλικιακά» και που θα ταίριαζε με τα μελλοντικά σχέδια της Marvel για τον χαρακτήρα. Επιλέχθηκαν και άλλοι ηθοποιοί για μικρούς ρόλους, όπως εξωγήινους και σεκιουριτάδες. Ο Πρατ ξεκίνησε πρόβες αργότερα εκείνον τον μήνα, και μια συνάντηση παραγωγής έγινε στις αρχές του Νοεμβρίου, λίγο πριν αρχίσουν τα γυρίσματα. Ο Γκαν επίσης επανέλαβε τον λόγο που δεν ήθελε να «αναστήσει» τον Γιόντου στην ταινία.

=== Γυρίσματα ===
Η κύρια φωτογράφιση ξεκίνησε στις 8 Νοεμβρίου του 2021 στα [[Trilith Studios]] στην Ατλάντα της Τζόρτζια. Ο [[Χένρι Μπράχαμ]] πήρε τον ρόλο του κινηματογραφιστή, επιστρέφοντας από τα ''Φύλακες του Γαλαξία 2'', ''The Suicide Squad'' και ''Οι Φύλακες του Γαλαξία Εορταστικό Αφιέρωμα''. Τα γυρίσματα ήταν προγραμματισμένα να ξεκινήσουν τον Φεβρουάριο του 2019 πριν απολυθεί ο Γκαν, και μετά τον Φεβρουάριο του 2021, πριν ξεκινήσει ο Γκαν τη δουλειά του στο ''Peacemaker''. Όταν ξεκίνησαν τα γυρίσματα, ο [[Σιλβέστερ Σταλόνε]] αποκάλυψε πως θα επέστρεφε ως Στακάρ Ογκόρντ από τη δεύτερη ταινία και ο Γκαν δημοσίευσε μια φωτογραφία του βασικού καστ που αποκάλυψε πως ο [[Τσουκούντι Ιγούτζι]] θα συμμετείχε στην ταινία, αφότου συνεργάστηκε με τον Γκαν στο ''Peacemaker''. Ο Ιγούτζι έκανε την οντισιόν του για την ταινία όσο βρισκόταν στο σετ του ''Peacemaker'' και η Marvel ανταπέδωσε αυτή την χάρη αφήνοντας τον Γκαν να γυρίσει την cameo εμφάνιση του [[Έζρα Μίλερ]] ως [[Χαρακτήρες του Εκτεταμένου Σύμπαντος της DC#Μπάρι Άλεν / The Flash|Μπάρι Άλεν / The Flash]] στο φινάλε του πρώτου κύκλου του ''Peacemaker'' στο σετ του ''Φύλακες του Γαλαξία 3''.

Ο σχεδιαστής παραγωγής Μπεθ Μικλ είπε πως ο Γκαν αποφάσισε να χρησιμοποιήσει κυρίως πρακτικά εφέ για την ταινία, αφότου έκανε το ίδιο και στο ''The Suicide Squad''. Τον Φεβρουάριο του 2021, ο Γκαν είπε πως η ταινία θα γυριζόταν χρησιμοποιώντας την τεχνολογία οπτικής παραγωγής [[StageCraft]] της [[Industrial Light & Magic]] που αναπτύχθηκε για την τηλεοπτική σειρά ''[[Star Wars]]'' του [[Disney+]] ''[[The Mandalorian]]''. Παρόλα αυτά, τον Οκτώβριο είπε πως δεν μπορούσε να χρησιμοποιήσει την τεχνολογία καθώς τα σετ ήταν υπερβολικά μεγάλα, πιστεύοντας πως ήταν μεγαλύτερα από αυτά που χρησιμοποιήθηκαν στο ''The Suicide Squad''. Το εσωτερικό του νέου διαστημοπλοίου των Φυλάκων, το ''Bowie'', ήταν σετ τεσσάρων ορόφων. Η [[Τζουντιάνα Μακόβσκι]] σχεδίασε τα κοστούμια της ταινίας. Το τηλεοπτικό σπέσιαλ ''Οι Φύλακες του Γαλαξία Εορταστικό Αφιέρωμα'' γυρίστηκε ταυτόχρονα με το ''Φύλακες του Γαλαξία 3'' από τον Φεβρουάριο μέχρι τον Απρίλιο του 2022, με το ίδιο βασικό καστ και συνεργείο. Ο Γκαν απολάμβανε την εναλλαγή γυρισμάτων για το σπέσιαλ μετά από τα γυρίσματα για την ταινία, καθώς το ύφος της ταινίας ήταν πιο βαρύ και συγκινητικό, και του σπέσιαλ πιο ανάλαφρο, κάτι που ανακούφισε όχι μόνο τον Γκαν, αλλά και τους ηθοποιούς, οι οποίοι βρήκαν τα γυρίσματα του σπέσιαλ πιο εύκολα. Τον Φεβρουάριο του 2022, αποκαλύφθηκε πως η Κάλι Μπραντ θα εμφανιζόταν ως ένας εξωγήινος στην ταινία. Στα τέλη του 2021 αναμενόταν να γυριστούν σκηνές και στο [[Λονδίνο]] της [[Αγγλία|Αγγλίας]]. Ήταν η πρώτη ταινία του MCU στην οποία περιλήφθηκε η αγγλική λέξη «fuck''»'' χωρίς να λογοκριθεί. Την λέει ο Κουίλ στην σκηνή που λέει στην Νέμπιουλα να ανοίξει την πόρτα ενός αμαξιού. Αυτό δεν είχε συμπεριληφθεί στο σενάριο, αλλά ο Γκαν είχε προηγουμένως συμβουλεύσει τον Πρατ να το πει. Ο Γκαν ανέφερε πως η Κορεάτικη ταινία ''The Villainess'' (2017) του έδωσε έμπνευση για μία από τις σκηνές δράσης στην ταινία. Τα γυρίσματα του ''Φύλακες του Γαλαξία 3'' ολοκληρώθηκαν στις 6 Μαΐου του 2022.

=== Μετά-παραγωγή ===
Στις αρχές του 2022, αποκαλύφθηκε πως η [[Ντανιέλα Μέλχιορ]] θα είχε ένα μικρό ρόλο στην ταινία, αφότου πρωταγωνίστησε στο ''The Suicide Squad''. Επίσης επιβεβαιώθηκε πως η Ντεμπίκι θα επαναλάμβανε τον ρόλο της ως Αΐσα, ενώ αποκαλύφθηκε πως θα εμφανίζονταν οι [[Μαρία Μπακάλοβα]] και [[Νίκο Σάντος (ηθοποιός)|Νίκο Σάντος]]. Τον Ιούλιο, αποκαλύφθηκε πως ο Ιγούτζι και η Μπακαλόβα θα υποδύονταν τον Υψηλό Διαμορφωτή και την Κόσμο, αντίστοιχα. Στις δύο προηγούμενες ταινίες, ο σκύλος-ηθοποιός Φρεντ υποδύθηκε την Κόσμο και η Σλέιτ στο ''Εορταστικό Αφιέρωμα'' και την τρίτη ταινία. Τον επόμενο μήνα, ο [[Μάικλ Ρόσενμπαμ]] αποκάλυψε πως θα επέστρεφε ως Μαρτίνεξ από το ''Φύλακες του Γαλαξία 2''. Τον Οκτώβριο του 2022, αποκαλύφθηκε πως η Μπακάλοβα θα υποδυόταν την Κόσμο και στο ''Εορταστικό Αφιέρωμα''. Τον Φεβρουάριο του 2023, ο [[Ασίμ Σόντχρι]] αποκάλυψε πως θα εμφανιζόταν στην ταινία σε άγνωστο ρόλο. Τον Απρίλιο, αποκαλύφθηκε πως η [[Λίντα Καρντελίνι]] θα έκανε την φωνή της Λάιλα. Η Καρντελίνι είχε προηγουμένως υποδυθεί την Λόρα Μπάρτον σε διάφορα μέσα του MCU, περιλαμβάνοντας τις ταινίες ''[[Εκδικητές: Η Εποχή του Ultron]]'' (2015) και ''Εκδικητές: Η Τελευταία Πράξη'' και την τηλεοπτική μίνι σειρά του Disney+ ''[[Hawkeye (τηλεοπτική σειρά, 2021)|Hawkeye]]'' (2021). Είχε επίσης υποδυθεί την [[Scooby-Doo#Βέλμα Ντίνκλι|Βέλμα Ντίνκλι]] στις ταινίες ''[[Σκούμπι-Ντου: Ένας τετράποδος ήρωας]]'' (2002) και ''[[Σκούμπι-Ντου 2: Τα τέρατα απελευθερώθηκαν]]'' (2004), στις οποίες ο Γκαν ήταν σεναριογράφος, και είχε εμφανιστεί σε μια cameo εμφάνιση στην ταινία ''[[Super (ταινία, 2010)|Super]]'' (2010), στην οποία ο Γκαν ήταν σκηνοθέτης και σεναριογράφος. Για δύο μέρες, γυρίστηκαν καινούριες σκηνές. Λίγες μέρες αργότερα, η [[Τάρα Στρονγκ]] αποκάλυψε πως είχε επιλεχθεί για κάποιον άγνωστο ρόλο. Αργότερα αποκαλύφθηκε πως έκανε τη φωνή της Mainframe, αντικαταστώντας την [[Μάιλι Σάιρους]] από τη δεύτερη ταινία, καθώς δεν ήταν διαθέσιμη.

Τα οπτικά εφέ δημιουργήθηκαν από τις εταιρείες [[Framestore]], [[Weta FX]], [[Sony Pictures Imageworks]], [[Industrial Light & Magic]], [[Rodeo FX]], [[Rise FX]], Crafty Apes, BUF, [[Lola VFX]], [[Perception (εταιρεία)|Perception]] και Compuhire. Ο [[Στεφάν Σερέτι]] επέστρεψε από την πρώτη ταινία ως ο επιτηρητής των οπτικών εφέ, ενώ ο [[Φρεντ Ράσκιν]] επέστρεψε ως μοντέρ από τις δύο πρώτες ταινίες, μαζί με τον Γκρεγκ Ντ'Αούρια, ο οποίος επιστρέφει από το ''Εορταστικό Αφιέρωμα''.

== Μουσική ==

Τον Απρίλιο του 2017, ο Γκαν ένιωσε πως η ταινία της ταινίας θα ήταν διαφορετική από αυτή που χρησιμοποιήθηκε στα soundtrack των προηγούμενων δύο ταινιών, ''[[Φύλακες του Γαλαξία (soundtrack)#Guardians of the Galaxy: Awesome Mix Vol. 1 (Original Motion Picture Soundtrack)|Awesome Mix Vol. 1]]'' και ''[[Φύλακες του Γαλαξία 2 (soundtrack)#Guardians of the Galaxy Vol. 2: Awesome Mix Vol. 2 (Original Motion Picture Soundtrack)|Vol. 2]]''. Τον επόμενο μήνα, πρόσθεσε πως ένιωθε πανικό για το soundtrack και έπρεπε να κάνει κάποιες «αρκετά συγκεκριμένες επιλογές» σε μικρό χρονικό διάστημα λόγω της πιο μεγάλης διαθεσιμότητας τραγουδιών για την ιστορία. Μέχρι τον Ιούλιο του 2017, ο Γκαν είπε πως ο κατάλογος είχε φτάσει τα 181 τραγούδια, αλλά σημείωσε πως ο κατάλογος θα μπορούσε να γίνει ακόμα μεγαλύτερος. Όλα τα τραγούδια της ταινίας είχαν επιλεχθεί μέχρι τον επόμενο μήνα. Τα τραγούδια δεν είναι μοντέρνα και προέρχονται από το [[Zune]] του Κουίλ που παρέλαβε στο τέλος της δεύτερης ταινίας, αν και ο Γκαν πρόσθεσε πως το soundtrack δεν ήταν περιορισμένο σε τραγούδια ποπ της δεκαετίας του 1970, σε αντίθεση με τις δύο προηγούμενες ταινίες, έχοντας τραγούδια από διάφορες δεκαετίες. Ο Γκαν δεν μπορούσε να χρησιμοποιήσει το τραγούδι "Russian Roulette" από τους [[The Lords of the New Church]] λόγω των δικαιωμάτων του τραγουδιού. Η ταινία ξεκινά με την ακουστική εκδοχή του "[[Creep (τραγούδι, Radiohead)|Creep]]" των [[Radiohead]], κάτι που έδωσε στην ταινία «ένα διαφορετικό ύφος στην έναρξη σε αντίθεση με τις άλλες δύο ταινίες». Η ταινία τελειώνει με το "Dog Days Are Over" των [[Florence and the Machine]], καθώς ο Γκαν είναι θαυμαστής του μουσικού δίσκου ''[[Lungs (δίσκος)|Lungs]]''. Ήθελε να χρησιμοποιήσει το τραγούδι για να τελειώσει την τριλογία από τότε που ξεκίνησε να γράφει το σενάριο της δεύτερης ταινίας.

Η λίστα κομματιών του ''Awesome Mix Vol. 3'' αποκαλύφθηκε τον Απρίλιο του 2023 και έγινε διαθέσιμο στο [[Spotify]] και το [[Apple Music]] στις 3 Απριλίου ως μέρος της ευρύτερης playlist ''Guardians of the Galaxy: The Official Mixtape'', η οποία περιλαμβάνει και τραγούδια από τις δύο πρώτες ταινίες. Το ''Awesome Mix Vol. 3'' κυκλοφόρησε από την [[Hollywood Records]] σε CD και ψηφιακή εγκατάσταση στις 3 Μαΐου.

Τον Οκτώβριο του 2021, ο Γκαν επιβεβαίωσε πως ο [[Τζον Μέρφι]] θα συνέθετε την μουσική της ταινίας και είχε ήδη συνθέσει μέρος της για να παίζεται κατά την διάρκεια των γυρισμάτων. Ο Μέρφι αντικατέστησε τον [[Τάιλερ Μπέιτς]], ο οποίος συνέθεσε την μουσική των πρώτων δύο ταινιών. Παρόλα αυτά, η μουσική του Μπέιτς αναφέρεται στο soundtrack της ταινίας. Ο Μέρφι επίσης αντικατέστησε τον Μπέιτς και στο ''The Suicide Squad'', αφότου ο Μπέιτς αποχώρησε από την ταινία ως συνθέτης. Η μουσική του Μέρφι κυκλοφόρησε ψηφιακά στις 3 Μαΐου του 2023.

== Προώθηση ==
Η ταινία συζητήθηκε κατά την διάρκεια της παρουσίασης της Marvel Studios στο [[San Diego Comic-Con]] του 2022, όπου αποκαλύφθηκε το πρώτο υλικό. Τότε ανακοινώθηκε πως ο Ιγούτζι θα υποδυόταν τον Υψηλό Διαμορφωτή, κάνοντας μια εμφάνιση φορώντας την στολή του. Ο Γκαν δήλωσε πως το υλικό δεν κυκλοφόρησε δημόσια επειδή τα οπτικά εφέ δεν ήταν αρκετά ολοκληρωμένα για «επαναλαμβανόμενες προβολές και λεπτομερειακή παρατήρηση». Το επίσημο τρέιλερ κυκλοφόρησε στην 1η Δεκεμβρίου του 2022 κατά την διάρκεια του [[CCXP]]. Περιλάμβανε το "[[In the Meantime (τραγούδι, Spacehog)|In the Meantime]]" των [[Spacehog]]. Ο Ντρου Τέιλορ του ''[[TheWrap]]'' αποκάλεσε το τρέιλερ θορυβώδες, εντυπωσιακό και συγκινητικό και δήλωσε πως «η ταινία φαίνεται να έχει το ίδιο διασκεδαστικό ύφος με τις δύο προηγούμενες», αν και σημείωσε πως «κάποια στοιχεία μελαγχολίας» είναι εμφανείς. Ο Κάρσον Μπάρτον του ''Variety'' πρόβλεψε από το τρέιλερ πως η ταινία θα ήταν ένα συγκινητικό τέλος, αποκαλύπτοντας την ιστορία του Ρόκετ και δείχνοντας την κατάθλιψη που περνάει ο Star-Lord χωρίς την Γκαμόρα. Ο Τζέι Πίτερς του ''[[The Verge]]'' είπε πως το τρέιλερ τον εντυπωσίασε καθώς το είδε ως ένα «τρελό ταξίδι στο διάστημα».

Το δεύτερο τρέιλερ της ταινίας κυκλοφόρησε κατά την διάρκεια του [[Σούπερ Μπόουλ|Super Bowl]] LVII στις 12 Φεβρουαρίου του 2023. Περιλάμβανε το "[[Since You Been Gone]]" των [[Rainbow]]. Ο Γκραντ Χέρμανς του ''Screen Rant'' ένιωσε πως το τρέιλερ αποκάλυψε πιο πολλά για την ταινία, όπως τις δυνάμεις του Άνταμ Γουόρλοκ, ο οποίος εμφανίστηκε για λίγο στο πρώτο τρέιλερ. Ο Χέρμανς επίσης είπε πως το δεύτερο τρέιλερ επισημαίνει πιο πολύ το γεγονός πως η ταινία θα ήταν πιο συγκινητική σε σχέση με τις δύο προηγούμενες, αφότου το πρώτο «καθιέρωσε επιτυχημένα το ύφος της ταινίας, περιλαμβάνοντας πολλές μελαγχολικές σκηνές με τους Φύλακες του Γαλαξία». Το τρέιλερ είχε 134.1 εκατομμύρια προβολές από τα [[TikTok]], [[Instagram]], [[YouTube]], [[X (μέσο κοινωνικής δικτύωσης)|Twitter]] και [[Facebook]] και ήταν το τρέιλερ του Super Bowl που είχε τις περισσότερες προβολές την επόμενη ημέρα σύμφωνα με το RelishMix. Ήταν επίσης η πρώτη φορά που ένα τρέιλερ του Super Bowl ξεπέρασε τις 100 εκατομμύρια προβολές στα μέσα κοινωνικής δικτύωσης μέσα σε 24 ώρες από τότε που ξεκίνησε η [[Πανδημία COVID-19|πανδημία του COVID-19]].

Η Disney και η Marvel Music συνεργάστηκαν με το Spotify τον Μάιο του 2023 για να προωθήσουν την ταινία. Ως μέρος της προώθησης δημιουργήθηκε μια playlist με τίτλο K-GOTG Radio Experience. Η Marvel Studios επίσης προώθησε την ταινία με δημητριακά και σνακ περιορισμένης έκδοσης [[General Mills]], περιλαμβάνοντας [[Honey Nut Cheerios]], [[Cookie Crisp]], [[Lucky Charms]], [[Trix]], [[Reese's Puffs]], [[Cinnamon Toast Crunch]] και [[Go-Gurt]]. Η Marvel συνεργάστηκε και με την [[Microsoft]] με ένα Zune MP3 περιορισμένης έκδοσης.

== Κυκλοφορία ==
Η ταινία ''Φύλακες του Γαλαξία 3'' είχε μια προβολή στο [[Dongdaemun Design Plaza]] στις 19 Απριλίου του 2023. Η ταινία έκανε πρεμιέρα στο [[Disneyland Paris]] στις 22 Απριλίου του 2023 και η πρεμιέρα στην Βόρεια Αμερική έλαβε χώρα στο [[Κινηματογράφος Ντόλμπι|θέατρο Ντόλμπι]] στο [[Χόλυγουντ]] του [[Λος Άντζελες]] στις 27 Απριλίου. Η ταινία κυκλοφόρησε σε διάφορες χώρες περιλαμβάνοντας το [[Ηνωμένο Βασίλειο]] στις 3 Μαΐου, πριν κυκλοφορήσει στις [[Ηνωμένες Πολιτείες Αμερικής]] στις 5 Μαΐου. Αρχικά ήταν προγραμματισμένη να κυκλοφορήσει στην 1η Μαΐου του 2020, πριν καθυστερήσει πολλαπλές φορές. Είναι μέρος της [[Κινηματογραφικό Σύμπαν της Marvel: Φάση Πέντε|Φάσης Πέντε]] του MCU. Κυκλοφόρησε σε 3D, [[IMAX]], [[Dolby Cinema]], [[4DX]] και [[ScreenX]].

Η Disney κυκλοφόρησε πάνω από 600 μοναδικές εκδοχές της ταινίας στους κινηματογράφους, περιλαμβάνοντας μια εκδοχή με μεταβλητές αναλογίες διαστάσεων. 45 λεπτά της ταινίας παρουσιάστηκαν με την αναλογία 1.85:1, ενώ η υπόλοιπη ταινία ήταν με την αναλογία 2.39:1.

=== Home media ===
Η ταινία ''Φύλακες του Γαλαξία 3'' κυκλοφόρησε από τη [[Walt Disney Studios Home Entertainment]] σε ψηφιακή μορφή για κατέβασμα στις 7 Ιουνίου του 2023 και σε [[Ultra HD Blu-ray]], [[Δίσκος Blu-ray|Blu-ray]] και [[DVD]] μορφή στην 1η Αυγούστου και στο [[Disney+]] στις 2 Αυγούστου, μαζί με την εκδοχή IMAX. Η ταινία ήταν η τελευταία κυκλοφορία σε φυσική μορφή της Walt Disney Studios Home Entertainment στην [[Αυστραλία]], καθώς αποφάσισαν να σταματήσουν να κυκλοφορούν τις ταινίες τους σε φυσική μορφή εκεί.

== Υποδοχή ==

=== Box office ===
Η ταινία ''Φύλακες του Γαλαξία 3'' εισέπραξε $362 στις Ηνωμένες Πολιτείες και στον Καναδά και $486.6 στο εξωτερικό, εισπράττοντας συνολικά $848.6 εκατομμύρια.

Στις ΗΠΑ και τον Καναδά, υπολογιζόταν πως η ταινία θα εισέπραττε $110 εκατομμύρια στο πρώτο Σαββατοκύριακο προβολής. Η ταινία εισέπραξε $48.2 στην πρώτη της ημέρα, περιλαμβάνοντας $17.5 εκατομμύρια από τις ανεπίσημες προβολές ταινίες από την Πέμπτη. Τελικά εισέπραξε $118.4 και ήταν η ταινία του Σαββατοκύριακου με τις περισσότερες εισπράξεις. Παρέμεινε στην κορυφή του box office και στο δεύτερο Σαββατοκύριακο, εισπράττοντας $62 εκατομμύρια, έχοντας μια πτώση 48% από το πρώτο Σαββατοκύριακο, έχοντας μικρότερη πτώση από τις περισσότερες ταινίες του MCU που κυκλοφόρησαν εκείνη την περίοδο, όπως το ''[[Ant-Man και Wasp: Κβαντομανία]]'' (70%), το **' (68%) και το *[[Doctor Strange in the Multiverse of Madness]]* (67%). Στο τρίτο της Σαββατοκύριακο, η ταινία εισέπραξε $32 εκατομμύρια, αλλά το ξεπέρασε το *[[Fast X]]*.

Εκτός ΗΠΑ και Καναδά, η ταινία εισέπραξε $168.1 εκατομμύρια στο πρώτο Σαββατοκύριακο προβολής. Στο δεύτερο Σαββατοκύριακο, η ταινία εισέπραξε $92 εκατομμύρια έχοντας μια πτώση 40%. Μέχρι τις 27 Μαΐου του 2023, οι χώρες στις οποίες η ταινία είχε τις μεγαλύτερες εισπράξεις ήταν η Κίνα ($77.4 εκατομμύρια), το Ηνωμένο Βασίλειο ($36 εκατομμύρια), το Μεξικό ($30.8 εκατομμύρια), η Νότια Κορέα ($30.8 εκατομμύρια) και η Γαλλία ($24.3 εκατομμύρια).

### Κριτικές
Η σελίδα συλλογής κριτικών Rotten Tomatoes δίνει στην ταινία ποσοστό αποδοχής 82% με μέσο όρο βαθμολογία 7,2/10, βασισμένα σε 403 κριτικές. Στο τμήμα ομοφωνίας της σελίδας αναφέρεται: «Μια γαλαξιακή ομαδική αγκαλιά που μπορεί να πιέζει υπερβολικά τα κορδόνια της καρδιάς, το τελευταίο *Φύλακες του Γαλαξία* είναι ένα τελευταίο ζήτω για την πιο ατελής οικογένεια του MCU». Η σελίδα συλλογής Metacritic δίνει στην ταινία 64/100 βασισμένο σε 63 κριτικές, με την ένδειξη «γενικά θετικές κριτικές». Σε ψηφοφορία κοινού από την εταιρία ερευνών CinemaScore, η ταινία έλαβε μέσο βαθμό «A» σε μία κλίμακα από το A+ μέχρι το F, ενώ η εταιρία ερευνών PostTrak ανέφερε πως το 91% του δείγματος της έρευνας που παρακολούθησε την ταινία της έδωσε θετική βαθμολογία, ενώ το 79% «σίγουρα θα την πρότεινε».

Το *The Independent* χαρακτήρισε την ταινία ως «την καλύτερη ταινία της Marvel που κυκλοφόρησε τα τελευταία χρόνια». Το *[[Vox Media|Vox]]* συμφώνησε. Μικτές κριτικές περιλαμβάνουν τον Πίτερ Μπράντσο του *[[The Guardian]]* και τον Νίκολας Μπάρμπερ του BBC, οι οποίοι συμφώνησαν πως η ταινία ήταν υπερβολικά μεγάλη σε διάρκεια. Ο Μπάρμπερ όμως παραδέχτηκε πως «αυτό που σώζει την ταινία είναι η ελευθερία που δόθηκε στον Γκαν να απελευθερώσει την φαντασία του και τα συναισθήματά του». Η Γουέντι Άιντ του *[[The Observer]]* επαίνεσε την ταινία για το συναισθηματικό της βάρος και την χαρακτήρισε ένα ικανοποιητικό φινάλε, δηλώνοντας πως «αυτό που ανυψώνει το *Φύλακες του Γαλαξία 3* (την υποτιθέμενη τελευταία ταινία της σειράς) είναι το γεγονός πως κρατά την προσωπικότητά του, έχοντας ασεβής χιούμορ αλλά και συναισθηματικές γροθιές». Ο Ματ Σίνγκερ του *[[ScreenCrush]]* επαίνεσε την ταινία για την ολοκλήρωση της εξέλιξης χαρακτήρα του Ρόκετ δηλώνοντας πως «ένας χαρακτήρας λέει στον Ρόκετ πως τα γεγονότα που συμβαίνουν στην οθόνη είναι η *ιστορία του* από την αρχή — και με το *Φύλακες του Γαλαξία 3*, είναι σαν η Marvel να ξόδεψε $200 εκατομμύρια σε μια ταινία με θέμα ένα μελαγχολικό διαστημικό ρακούν που ψάχνει αγάπη και αποδοχή». Ο Τσαρλς Πούλιαμ-Μουρ του *[[The Verge]]* επαίνεσε τις σκηνές δράσης και την ιστορία της ταινίας και σχολίασε πως «το *Φύλακες του Γαλαξία 3* είναι η γεμάτη με δράση και αναδρομές στο παρελθόν ιστορία της ζωής του Ρόκετ Ρακούν (Μπράντλεϊ Κούπερ) που δίνει έναν λόγο στους Φύλακες να ενωθούν πάλι και να λύσουν τα προβλήματα που τους ακολουθούν από το *Η Τελευταία Πράξη*». Το *[[Hindustan Times]]* επαίνεσε την σκηνοθεσία και το σενάριο του Γκαν σημειώνοντας πως «Όσο ο Τζέιμς Γκαν ολοκληρώνει το ταξίδι του με αυτούς τους χαρακτήρες για τους οποίους ξεκάθαρα νοιάζεται πολύ, δεν μπορείς να μη κατοπτρίσεις με το δικό σου. Όταν βγήκα έξω από την αίθουσα, εμφανίστηκε μια αναδρομή στο μυαλό μου με όλες τις περιπέτειες που έχουμε ζήσει και όλους τους εχθρούς που έχουμε αντιμετωπίσει μαζί με αυτή την αξιαγάπητη ομάδα ηλίθιων που σώζουν τον γαλαξία». Ο Νέιθαν Ντουρ του CBS News επαίνεσε το soundtrack της ταινίας και δήλωσε πως «Δεν υπάρχει καμία εξαίρεση σχετικά με το soundtrack καθώς ο Γκαν και η παρέα του συμπεριελήφθησαν τραγούδια με έξυπνο τρόπο για να προσθέσουν βάρος στα περίπλοκα συναισθήματα των χαρακτήρων».

Μια αρνητική κριτική από το NPR επίκρινε την προσέγγιση στην βία που δέχονται κάποια ζώα στην ταινία ενώ το *[[The New York Times]]* την αποκάλεσε «μια οπτικά απωθητική εφιαλτική ταινία που μπορούν να απολαύσουν μόνο οι θαυμαστές της ολοκλήρωσης» και το *[[Chicago Tribune]]* «την πιο άδεια και βίαιη ταινία του MCU μέχρι στιγμής». Αντιστρόφως, το PETA δήλωσε πως η ταινία είναι «η καλύτερη ταινία με θέμα τα δικαιώματα των ζώων» και βράβευσε τον Γκαν για την απεικόνιση πειραμάτων στα ζώα.

### Διακρίσεις

## Ειδικό ντοκιμαντέρ

Τον Φεβρουάριο του 2021 ανακοινώθηκε η σειρά ντοκιμαντέρ *Marvel Studios: Ενώνοντας το Σύμπαν*. Το επεισόδιο που έχει να κάνει με την ταινία, «Δημιουργώντας το *Φύλακες του Γαλαξία 3*» κυκλοφόρησε στο Disney+ στις 13 Σεπτεμβρίου του 2023.

## Μέλλον
Τον Απρίλιο του 2017, ο Γκαν είπε πως μια τέταρτη ταινία *Φύλακες του Γαλαξία* θα μπορούσε να κυκλοφορήσει, αν και το πιο πιθανό θα ήταν να ακολουθεί μια παραλλαγή της εβδομάδας με διαφορετικούς χαρακτήρες, καθώς ο Γκαν ήθελε να ολοκληρώσει την ιστορία αυτής της εκδοχής της ομάδας με την τρίτη ταινία. Τον Σεπτέμβριο, ο Γκαν είπε πως υπήρχαν λίγες πιθανότητες να επιστρέψει για μια τέταρτη ταινία *Φύλακες* αλλά θα συνέχιζε να συνεργάζεται με την Marvel Studios σε άλλα έργα που θα περιλάμβαναν τους Φύλακες ή άλλους διαστημικούς χαρακτήρες. Ένα από αυτά τα έργα θα ήταν μια ταινία επικεντρωμένη στους Ντραξ και Μάντις, το οποίο ο Μπατίστα αποκάλεσε «λαμπρό». Παρόλα αυτά, τον Μάιο του 2021, ο Μπατίστα δήλωσε πως δεν είχε ακούσει άλλες λεπτομέρειες, νιώθοντας πως η Marvel δεν ενδιαφερόταν αρκετά, ή πως το έργο δεν ταίριαζε με τα σχέδιά της. Ο Γκαν επιβεβαίωσε τον Σεπτέμβριο του 2019 πως σχεδίαζε το *Φύλακες του Γαλαξία 3* να είναι η τελευταία ταινία της σειράς που θα σκηνοθετούσε, κάτι που επανέλαβε τον Μάιο του 2021. Τον Ιούλιο του 2021, η Γκίλαν εξέφρασε την επιθυμία της να επαναλάβει τον ρόλο της ως Νέμπιουλα μετά από την ταινία. Τον Απρίλιο του 2023, η Σαλντάνα επιβεβαίωσε πως αυτή θα ήταν η τελευταία φορά που θα υποδυόταν την Γκαμόρα, αλλά ήλπιζε πως η Marvel θα επέλεγε μια πιο νέα ηθοποιό για να την αντικαταστήσει. Τον επόμενο μήνα, ο Πρατ δήλωσε πως ήταν πρόθυμος να επαναλάβει τον ρόλο του ως Πίτερ Κουίλ στο μέλλον αν το σενάριο ήταν καλό, και μια σημείωση στην σκηνή μετά από τους τίτλους τέλους της ταινίας δηλώνει πως ο «Θρυλικός Star-Lord» θα επέστρεφε στο MCU.

## Σημειώσεις


## Παραπομπές


## Εξωτερικοί σύνδεσμοι
* Επίσημος ιστότοπος
*  στην IMDb

Κατηγορία:Ταινίες γυρισμένες στην Τζόρτζια
Κατηγορία:Ταινίες γυρισμένες στην Ατλάντα
Κατηγορία:Ταινίες τοποθετημένες σε φανταστικούς πλανήτες
Κατηγορία:Αμερικανικές ταινίες δράσης - επιστημονικής φαντασίας
Κατηγορία:Αμερικανικές κωμικές ταινίες δράσης
Κατηγορία:Φύλακες του Γαλαξία (σειρά ταινιών)
Κατηγορία:Ταινίες του 2023
Κατηγορία:Αμερικανικές ταινίες
Κατηγορία:Ταινίες της Πέμπτης Φάσης του Κινηματογραφικού Σύμπαντος της Marvel
Κατηγορία:Ταινίες βασισμένες σε κόμικς της Marvel
Κατηγορία:Ταινίες σε σκηνοθεσία Τζέιμς Γκαν
Κατηγορία:Αμερικανικές ταινίες με υπερήρωες
Κατηγορία:Ταινίες γυρισμένες στα Trilith Studios
Κατηγορία:Ταινίες 4DX
Κατηγορία:Ταινίες IMAX
Κατηγορία:Ταινίες σίκουελ
Κατηγορία:Ταινίες ScreenX
Κατηγορία:Ταινίες της Marvel Studios
Κατηγορία:Ταινίες σε παραγωγή Κέβιν Φάιγκι
Κατηγορία:Κωμικές ταινίες με υπερήρωες
Κατηγορία:Δραματικές ταινίες με υπερήρωες
Κατηγορία:Δραματικές κωμικές ταινίες με υπερήρωες